سبق 8
بابل کا مینار
استاد کی رہنمائی  ·  دیکھو، سنو اور جیو – کتاب 1: خدا کے ساتھ آغاز
	مقصد
	بچوں کو دکھانا کہ انسان کا غرور ہمیں خدا سے جدا کرتا ہے۔ غرور لوگوں کو ایک دوسرے سے بھی جدا کرتا ہے۔

	پاک کلام کا مطالعہ
	پیدائش 11:1‎-‎9

	یادداشت کی آیت
	امثال 11:2
جب غرور آتا ہے تو رسوائی آتی ہے …



	دھیان دیں: لفظ “بابل” کے دو معنی ہیں: (1) خدا کا دربار یا دروازہ اور (2) انتشار۔ انگریزی میں “بیبل” بے معنی مبہم آواز کو بیان کرتا ہے۔



سبق پیش کرنا
آغاز
بچوں سے کہیں کہ سب ایک ساتھ بولیں۔ جب وہ اچھا خاصا شور مچا لیں تو انہیں روکیں اور پوچھیں کہ کیا وہ سن سکے کہ سب کیا کہہ رہے تھے۔ نہیں! وہ نہیں سن سکے، کیونکہ بہت شور اور انتشار تھا۔
اگر کلاس میں مختلف زبان بولنے والے گروہوں کے بچے ہوں تو ہر بچے سے کہیں کہ اپنی مادری زبان میں کلاس کو سلام کرے۔ کلاس سے پوچھیں کہ کیا وہ ہر زبان سمجھ سکے۔ بہت سے لوگ کئی زبانیں بول سکتے ہیں، لیکن کوئی بھی برِصغیر کی تمام زبانیں نہیں بولتا، پوری دنیا کی تو بات ہی کیا!
آج کی تعلیم کے اہم نکات
	1.آج ہم سنیں گے کہ بائبل انسانی خاندان میں اتنی بہت سی مختلف زبانوں کے وجود کی کیا وضاحت کرتی ہے۔ تصویر 5 دکھائیں۔ کلاس سے پوچھیں کہ کیا انہیں نوح کی کہانی یاد ہے۔ اس نے خدا کی فرمانبرداری کی، ایک بہت بڑی کشتی بنائی اور اپنے گھرانے کو خدا کے فیصلے سے بچایا۔ نوح کا گھرانہ بڑھا۔ وہ بہت سے لوگ بن گئے، لیکن وہ سب ابھی تک ایک ہی زبان بولتے تھے (11:1)۔
	2.آخرکار لوگوں نے اینٹیں پکانا سیکھ لیا جیسے ہم آج کرتے ہیں، اور ایک عظیم مینار والا شہر بنانے کا فیصلہ کیا۔ معمار دکھانا چاہتے تھے کہ وہ کتنے ہوشیار ہیں۔ وہ بھول گئے تھے کہ یہ خدا ہی تھا جس نے انہیں تعمیر کی صلاحیت دی تھی (11:1‎-‎4)۔
	3.خدا کو ان کا غرور توڑنا اور ان کی شرارت کو محدود کرنا تھا۔ اس نے ان کی زبان کو ملا کر ایسا کیا تاکہ وہ ایک دوسرے کو نہ سمجھ سکیں۔ تصویر 8 دکھائیں۔ معماروں کے چہروں پر انتشار اور غصے کی طرف اشارہ کریں (11:5‎-‎7)۔
	4.تعمیر کا منصوبہ ترک کر دیا گیا اور لوگ پھر بکھر گئے اور پوری زمین پر آباد ہو گئے، جیسا کہ خدا نے شروع میں انہیں ہدایت کی تھی (1:28؛ 11:8‎-‎9)۔
یادداشت کی آیت یاد کروانا
کہانی کے جواب میں ہمارا ردِعمل
جب بچے ابھی نئے نئے چلنا سیکھتے ہیں تو اپنی کامیابی پر بہت فخر کرتے ہیں۔ وہ ایک طرف دوڑ پڑتے ہیں، چاہے وہاں خطرہ ہی کیوں نہ ہو، اور واپس آنے سے انکار کر دیتے ہیں۔ کسی کو جا کر انہیں اٹھا لانا پڑتا ہے۔ اکثر ہم بھی ایسے ہی بچوں کی طرح ہوتے ہیں، اپنے آپ پر بہت فخر کرنے والے۔ ہم خدا سے آزاد ہونا چاہتے ہیں۔ لیکن خدا نے ہمیں ایسا نہیں بنایا۔ وہ چاہتا ہے کہ ہم اس کی فرمانبرداری کر کے اس کے ساتھ رفاقت رکھیں۔

